Title: ประกาศกระทรวงเกษตรและสหกรณ์ เรื่อง ให้งดการออกใบอนุญาตทำการประมงพาณิชย์ไว้เป็นการชั่วคราว (ฉบับที่ 2) พ.ศ. 2559

ประกาศกระทรวงเกษตรและสหกรณ์

ประกาศกระทรวงเกษตรและสหกรณ์
เรื่อง
ให้งดการออกใบอนุญาตทำการประมงพาณิชย์ไว้เป็นการชั่วคราว (ฉบับที่ ๒)
พ.ศ. ๒๕๕๙

ตามที่กระทรวงเกษตรและสหกรณ์ได้ออกประกาศกระทรวงเกษตรและสหกรณ์
เรื่อง
ให้งดการออกใบอนุญาตทำการประมงพาณิชย์ไว้เป็นการชั่วคราว พ.ศ. ๒๕๕๙ เนื่องจากกรมประมงได้ออกใบอนุญาตทำการประมงพาณิชย์โดยจัดสรรให้สอดคล้องกับขีดความสามารถในการทำการประมงและปริมาณผลผลิตสูงสุดของสัตว์น้ำที่สามารถทำการประมงอย่างยั่งยืนและไม่มีปริมาณผลผลิตสูงสุดของสัตว์น้ำคงเหลือเพียงพอที่จะออกใบอนุญาตทำการประมงพาณิชย์ได้
นั้น

บัดนี้
ได้รับรายงานจากกรมประมงว่ามีความคลาดเคลื่อนในระบบการออกใบอนุญาตทำการประมงผ่านทางระบบอิเล็กทรอนิกส์ทำให้ผู้ขอรับใบอนุญาตบางรายไม่ได้รับใบอนุญาตหรือได้รับใบอนุญาตไม่ตรงกับความประสงค์ที่ได้ยื่นคำขอไว้
จำเป็นต้องดำเนินการแก้ไขปัญหาดังกล่าว

อาศัยอำนาจตามความในมาตรา
๔๕ แห่งพระราชกำหนดการประมง พ.ศ. ๒๕๕๘ รัฐมนตรีว่าการกระทรวงเกษตรและสหกรณ์ออกประกาศไว้
ดังต่อไปนี้

ข้อ
๑  ให้ยกเลิกประกาศกระทรวงเกษตรและสหกรณ์
เรื่อง ให้งดการออกใบอนุญาตทำการประมงพาณิชย์ไว้เป็นการชั่วคราว พ.ศ. ๒๕๕๙

ข้อ
๒  ให้งดการออกใบอนุญาตทำการประมงพาณิชย์ไว้เป็นการชั่วคราว
ตั้งแต่บัดนี้เป็นต้นไป จนถึงวันที่ ๓๑ มีนาคม ๒๕๖๑
ความในวรรคหนึ่งมิให้ใช้บังคับกับการออกใบอนุญาตทำการประมงพาณิชย์สำหรับกรณีการแก้ไขปัญหาที่เกิดจากความคลาดเคลื่อนในระบบการออกใบอนุญาตทำการประมงผ่านทางระบบอิเล็กทรอนิกส์ รวมทั้งกรณีอื่นอันมิได้มีสาเหตุจากความบกพร่องหรือความผิดพลาดของผู้ยื่นคำขอ
 ทั้งนี้ ให้นำเสนอรัฐมนตรีว่าการกระทรวงเกษตรและสหกรณ์ให้ความเห็นชอบเป็นรายกรณีไป

ข้อ
๓[๑]  ประกาศนี้ให้ใช้บังคับตั้งแต่วันประกาศในราชกิจจานุเบกษาเป็นต้นไป

ประกาศ ณ วันที่ ๒๘
มิถุนายน พ.ศ. ๒๕๕๙
พลเอก ฉัตรชัย  สาริกัลยะ
รัฐมนตรีว่าการกระทรวงเกษตรและสหกรณ์

วิศนี/ปริยานุช/จัดทำ
๔ กรกฎาคม ๒๕๕๙

นุสรา/ตรวจ
๑๕ สิงหาคม
๒๕๕๙

[๑] ราชกิจจานุเบกษา
เล่ม ๑๓๓/ตอนพิเศษ ๑๔๖ ง/หน้า ๘/๓๐ มิถุนายน ๒๕๕๙